Nafarroako Parlamentuko Mahaiak, 2019ko azaroaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea José Javier Esparza Abaurrea jaunak aurkeztutako galdera, Nafarroako Ubidearen bigarren faseari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2019ko azaroaren 4an

Lehendakaria: Unai Hualde Iglesias

GALDERAREN TESTUA

Navarra Suma talde parlamentarioari atxikitako foru parlamentari José Javier Esparza Abaurrea jaunak honako galdera hau aurkezten du, Nafarroako Gobernuko lehendakariak Osoko Bilkuran ahoz erantzun dezan:

Iragan asteartean, PSNk Lurralde Kohesiorako Batzordean duen eledunari entzun genion esaten PSNk ez duela hektarea-kopuru zehatz bat konprometitzen Nafarroako Ubidearen 2. fasean ureztatzeko.

Jakin badakizu euskal nazionalismoa Ubidearen aurka azaldu zela, eta Erriberarentzako konponbide bakarra zela gogoz kontra onartu zuenean auzitan jarri zuen Erriberara zenbat hektometro kubiko iritsi behar ziren.

PSNk beti aldeztu zuen 21.500 hektareako ureztaketa. Zeri zor zaio Erriberarako jarrera-aldaketa hori?

Iruñean, 2019ko urriaren 30ean

Foru parlamentaria: José Javier Esparza Abaurrea